
Comisia Europeană pentru Democraţie prin Drept

 

  


Comisia Europeană pentru Democraţie prin Drept, cunoscută sub numele de Comisia de la Veneţia, a fost înfiinţată în anul 1990, după căderea zidului Berlinului, conform Rezoluţiei Comitetului de Miniştri al Consiliului Europei 90(6) referitoare la Acordul parţial privind crearea Comisiei Europene pentru Democraţie prin Drept.


La 21 februarie 2002, Comitetul de Miniştri a adoptat Rezoluţia 2002(3) privind Statutul revizuit al Comisiei Europene pentru Democraţie prin Drept prin care s-a hotărât ca această Comisie să devină un Acord lărgit al Consiliului Europei, care să coopereze atât cu statele membre ale Consiliului Europei, cât şi cu statele nemembre (îndeosebi cu cele având statutul de observator), organizaţiile şi organismele internaţionale.


Instrument major al difuzării patrimoniului constituţional european, Comisia de la Veneţia acordă prioritate problemelor referitoare la: principiile şi tehnica constituţională, legislativă şi administrativă, precum şi la principiul supremaţiei legii; drepturile şi libertăţile publice, îndeosebi cele care privesc participarea cetăţenilor la viaţa publică; contribuţia colectivităţilor locale şi regionale la dezvoltarea şi consolidarea democraţiei.


In cadrul mandatului pe care îl are şi la solicitarea Comitetului de Miniştri al Consiliului Europei, a Adunării Parlamentare, a Congresului Puterilor Locale şi Regionale din Europa, a Secretarului General al Consiliului Europei, precum şi la cererea unui stat, a unei organizaţii sau organism internaţional interesat, Comisia de la Veneţia poate da avize asupra textelor constituţionale care îi sunt supuse atenţiei.


Comisia de la Veneţia este un organ consultativ independent, al cărei scop fundamental îl constituie realizarea unor schimburi de opinii utile prin cooperare şi dialog, şi nu impunerea de soluţii, chiar dacă, de cele mai multe ori, avizele sale au ca rezultat elaborarea de texte constituţionale finale.

 
Avizul privind proiectul de revizuire a Constituţiei României

(Veneţia, 5-6 iulie 2002)

 

In iulie 2001, în cadrul celei de-a 47-a reuniuni plenare a Comisiei Europene pentru Democraţie prin Drept, autorităţile române au prezentat Comisiei o solicitare de cooperare în domeniul revizuirii Constituţiei României.


După examinarea proiectului de revizuire, intitulat “Domenii şi obiective luate în considerare pentru revizuirea Constituţiei”, şi pe baza observaţiilor formulate de membrii delegaţiei Comisiei în urma discuţiilor purtate cu autorităţile române la Bucureşti (18-19 martie), Comisia de la Veneţia a adoptat, la cea de-a 51-a sesiune plenară din 5-6 iulie 2002, Avizul privind proiectul de revizuire a Constituţiei (CDL-AD(2002)12).

*


Proiectul supus atenţiei Comisiei de către Guvernul României are ca obiective majore adaptarea Constituţiei la exigenţele aderării României la Uniunea Europeană şi NATO, precum şi modernizarea regimului politic pe baza experienţei acumulate în primii 10 ani de aplicare a Constituţiei din 1991. 

Propunerile de modificare a textului constituţional vizează:

▪ intrarea României în structurile Uniunii Europene şi ale NATO

▪ consolidarea dreptului de proprietate 

▪ revizuirea concepţiei de bicameralism egalitar

▪ modificarea procedurii legislative şi îmbunătăţirea cadrului delegării legislative, îndeosebi în ce priveşte regimul ordonanţelor de urgenţă

▪ întărirea rolului Guvernului prin instituirea votului blocat

▪ revizuirea mecanismului moţiunii de cenzură

▪ perfecţionarea structurii, rolului şi atribuţiilor Consiliului Superior al Magistraturii

▪ transformarea Curţii Supreme de Justiţie în Inalta Curte de Casaţie şi Justiţie

▪ extinderea dreptului de sesizare a Curţii Constituţionale şi eliminarea posibilităţii respingerii unei decizii de neconstituţionalitate a Curţii Constituţionale cu privire la un act normativ, prin votul a două treimi din numărul membrilor fiecărei Camere a Parlamentului

▪ îmbunătăţirea cadrului constituţional de protecţie a identităţii minorităţilor naţionale.


Consideraţiile Comisiei de la Veneţia au fost prezentate în ordinea reglementărilor constituţionale.

Titlul I – Principii generale 

Titlul II – Drepturile, libertăţile şi îndatoririle fundamentale



Comisia a remarcat că, în cuprinsul articolelor referitoare la drepturi şi libertăţi (art.1-57), se întâlneşte destul de des noţiunea de „cetăţeni”. Invocând terminologia Convenţiei europene a drepturilor omului şi a Cartei drepturilor fundamentale a U.E., Comisia a apreciat că drepturile şi libertăţile fundamentale ar trebui recunoscute nu numai cetăţenilor, ci oricărei persoane.


De asemenea, ea a subliniat că utilizarea acestei noţiuni ar merita clarificată, întrucât, „... cel puţin aşa cum reiese din versiunea franceză, în unele locuri pot apărea neînţelegeri” (dând ca exemplu prevederea generală de la art.18.11, care „pare oarecum tautologică”). 


Titlul II. Drepturile, libertăţile şi îndatoririle fundamentale


Art.16. Egalitatea în drepturi. Comisia a fost de acord cu înlăturarea din text a condiţiei exclusivităţii cetăţeniei române pentru dobândirea dreptului de a accede la funcţii şi demnităţi publice, considerând că toţi românii trebuie să aibă acest drept şi că „...excluderea de la accesul la o funcţie publică nu ar putea fi justificată de existenţa unei cetăţenii în plus faţă de cea română." Comisia a remarcat, însă, că menţinerea condiţiei de domiciliu s-ar putea justifica doar dacă „..noul text ar permite şi străinilor accesul la funcţiile şi demnităţile publice.” 


Art.32. Dreptul la învăţătură. Comisia a felicitat România pentru preocuparea pe care o are ca, în viitor, înfiinţarea de universităţi multiculturale să fie garantată prin Constituţie.


Art.41. Protecţia proprietăţii private. Comisia a apreciat garantarea expresă în Constituţie a proprietăţii private, deoarece „într-adevăr, protecţia poate fi, în funcţie de circumstanţe, mai mult sau mai puţin eficientă. Garantarea este însă absolută.”


Textul constituţional care prevede interzicerea dobândirii dreptului de proprietate asupra terenurilor de către cetăţenii străini şi de apatrizi a fost considerat „contestabil" de către Comisie, mai ales în perspectiva aderării României la Uniunea Europeană. Arătând că înţelege motivaţia acestui articol („ ... evitarea situaţiei ca o minoritate străină să devină stăpână, pentru a se putea regrupa în întregime, într-o zonă geografică specifică a teritoriului românesc”), Comisia a recomandat ca, în locul „unei interdicţii generale şi totale, legea să prevadă, eventual, limitarea punerilor în posesie colective într-o zonă determinată a teritoriului." 


Constatând existenţa în textul constituţional a restrângerilor şi derogărilor, de ordin specific şi general, de la exercitarea drepturilor şi a libertăţilor fundamentale, Comisia a făcut o referire specială la art.542. In opinia ei, obiectul acestui articol este pe deplin reglementat de articolul 493. Astfel, a arătat Comisia, în timp ce art.49 prevede, pentru orice formă de restrângere, îndeplinirea anumitor condiţii (existenţa unei baze legale, urmărirea unui scop legitim şi respectarea principiului proporţionalităţii), „...ceea ce face ca textul să fie pe deplin corespunzător atât pentru legiuitor, cât şi, atunci când este cazul, pentru autoritatea administrativă şi cea judecătorească”, art.54 nu prevede condiţia respectării principiului proporţionalităţii, „...ceea ce deschide, fără a fi nevoie, uşa unei puteri discreţionare prea largi atât pentru autorităţile administrative, cât şi pentru judecători. Articolul 54 renunţă la o parte efectivă de limitări ale restrângerilor posibile ale drepturilor fundamentale."


Titlul III. Autorităţile publice


Capitolul I. Parlamentul


Secţiunea 1. Organizare şi funcţionare


Articolul 58. Rolul şi structura Parlamentului. Comisia a considerat că nu este absolut necesar să se prevadă în Constituţie numărul maxim de senatori şi deputaţi, întrucât “această precizare riscă să deranjeze" în eventualitatea unei viitoare modificări (în plus sau în minus) a numărului de parlamentari.


Articolul 59. Alegerea Camerelor. Arătând că noul text dispune ca norma de reprezentare a deputaţilor şi senatorilor să fie stabilită prin legea electorală, proporţional cu populaţia ţării, Comisia a remarcat că "nu ar fi nici o diferenţă reală dacă s-ar preciza că numărul de mandate pentru cele două Camere trebuie să fie proporţional cu populaţia ţării”.


Apreciind ca "firesc" faptul că detaliile legate de scrutin urmează să fie stabilite prin lege electorală şi nu pe cale constituţională, Comisia a recomandat ca “modificarea modului de scrutin să se realizeze printr-o procedură mai complicată decât cea prin care se modifică o lege ordinară şi ea să nu aibă loc în anul care precede alegerile".


Secţiunea a 2-a. Statutul deputaţilor şi al senatorilor


Articolul 66. Mandatul reprezentativ

Comisia a arătat că, deşi înţelege motivaţia înscrierii în Constituţie a dispoziţiei privind prezumţia renunţării la mandat (eliminarea absenteismului), în condiţii stabilite prin lege organică, în opinia ei, prevederea este “discutabilă din punct de vedere al teoriei mandatului parlamentar”, “excesivă” şi "inaplicabilă”. 

Discutabilă din punct de vedere al teoriei mandatului parlamentar, deoarece “Prin stabilirea unei astfel de prezumţii de renunţare la mandatul electiv, fără a o defini (este vorba despre o prezumţie simplă?irefragabilă?) şi trimiţând punerea în aplicare a acestui articol (în special problema de a şti cine constată neparticiparea la lucrări) către o lege organică, Constituţia pare să statueze asupra unei chestiuni care ţine mai mult de regulamentele interioare ale Camerelor; în regulamente pot fi prevăzute sancţiuni pecuniare în cazul în care absenţele depăşesc o anumită limită sau un anumit cuantum.”


 Excesivă şi inaplicabilă pentru că “…renunţarea prezumată la mandatul electiv se înrudeşte mai mult cu prezumţia de decădere decât cu prezumţia de demisie tacită sau din oficiu. Ca regulă generală, decăderea se constată de către Cameră, pe baza unor hotărâri judecătoreşti sau a unor documente de constatare a nedemnităţii sau incapacităţii prevăzute de lege. Ea nu poate fi folosită ca sancţiune disciplinară, ceea ce se pare că este cazul aici. (…) Care este pragul absenteismului care trebuie luat în considerare – şi în numele a ce – pentru a se ajunge la concluzia că un deputat a renunţat la mandatul său?".


Comisia a recomandat examinarea posibilităţii înscrierii în Constituţie a unei prevederi care să reglementeze prezenţa parlamentarilor la lucrări, precum şi sancţiunile aplicabile în cazul nerespectării ei, sancţiunile putând "…merge, de exemplu, de la reducerea parţială sau totală a indemnizaţiei până la retragerea dreptului de vot”. In acest sens, Comisia a exemplificat cu prevederi similare, care nu aduc atingere mandatului parlamentar, conţinute în legile fundamentale ale altor state: art. 63.3 din Constituţia Greciei (“In cazul absenţei nejustificate a unui deputat la mai mult de 5 şedinţe pe lună, pentru fiecare şedinţă de la care a lipsit, acestuia i se reţine, obligatoriu, a 30-a parte din indemnizaţia lunară”.); art.162 (Îndatoririle deputaţilor) şi 163 (Pierderea mandatului şi renunţarea la mandat)4 din Constituţia Portugaliei. 

In anumite privinţe, a arătat Comisia, prevederile constituţionale portugheze sunt asemănătoare propunerii făcute de România; diferenţa constă în faptul că îndatoririle deputaţilor, precum şi sancţiunea pierderii mandatului în cazul nerespectării acestora, sunt prevăzute expres în Constituţie. Soluţia este considerată de Comisia ca fiind “mai clară” decât cea a prezumţiei de renunţare implicită la mandatul electiv.


Articolul 69. Imunitatea parlamentară


Articolul 70. Independenţa opiniilor


In ce priveşte imunitatea parlamentară, a arătat Comisia, proiectul de reformă constituţională a prezentat două variante. Varianta cea mai radicală prevede abrogarea art.69 (care defineşte în termeni clasici regimul imunităţii parlamentare). 

Cea de-a doua variantă implică mici modificări ale sistemului actual, mergând pe linia art.59 din Constituţia Belgiei5.


Evidenţiind motivele limitărilor aduse, prin intermediul reformelor constituţionale şi legislative sau al jurisprudenţei constituţionale, privilegiului imunităţii parlamentare de către ţările cu regimuri democratice puternice6, Comisia a remarcat că imunitatea “poate avea un anumit sens în ţările aflate în procesul de tranziţie spre democraţie” şi că, în acest context, “accentul ar trebui pus pe faptul că imunitatea parlamentară este o prerogativă a Parlamentului ca instituţie, şi nu a parlamentarului ca persoană individuală, prin care se garantează componenţa şi funcţionarea optimă a Parlamentului”.


Comisia a apreciat că, în cazul menţinerii în textul constituţional a acestei “probleme delicate", este necesară o mai mare precizie în definirea conceptului, recomandând “să se facă o distincţie clară între independenţa opiniilor şi voturilor exprimate pe durata exercitării mandatului – şi care trebuie să fie totală – şi imunitatea jurisdicţională, în virtutea căreia deputatul eventual urmărit pentru comiterea unui delict nu va trebui să răspundă pentru fapta sa decât în faţa unui organ jurisdicţional special.” 

In ce priveşte “urmărirea în justiţie sau arestarea unui parlamentar în timpul sesiunii parlamentare (inviolabilitatea)", Comisia a arătat că “în orice ipoteză, pentru ridicarea imunităţii parlamentare a deputatului sau senatorului în cauză, este necesară încuviinţarea Camerei.”


Comisia a remarcat că, deşi varianta propusă priveşte strict inviolabilitatea,“ea nu exclude şi alte aspecte necesare ale imunităţii parlamentare" care permit asigurarea autorităţii şi funcţionării Parlamentului, amânarea arestării sau urmăririi penale, precum şi abrogarea procedurii actuale “puţin greoaie”.


Ea a apreciat că prevederea referitoare la imunitatea parlamentară ar putea fi menţinută în Constituţia României, cu următorul regim juridic:“obiectul protecţiei să fie concentrat pe interzicerea arestării parlamentarilor, cu excepţia cazului de flagrant delict; refuzul unei Camere de a încuviinţa urmărirea în justiţie a unui parlamentar trebuie să fie motivat şi să nu aibă altă consecinţă decât suspendarea urmăririi numai pe durata sesiunii sau a legislaturii, iar suspendarea să nu fie, în nici un caz, absolută”.


Secţiunea a 3-a. Legiferarea


Articolul 74, paragrafele 4 şi 5 noi. Adoptarea legilor şi a hotărârilor


Conform paragrafului 4 nou, Guvernul se poate opune dezbaterii în şedinţă plenară a unui amendament, dacă el nu a fost analizat anterior de comisia competentă sesizată în fond. Comisia a apreciat că acest tip de dispoziţie “sporeşte, în timpul procedurii legislative, controlul Guvernului asupra Parlamentului, având drept scop creşterea rapidităţii şi a eficienţei procedurii legislative.”


Paragraful 5 nou (“La solicitarea Guvernului, Camera se pronunţă prin vot asupra textului supus dezbaterii sau numai asupra unei părţi a acestuia şi nu va reţine decât amendamentele propuse sau acceptate de Guvern.”) instituie “votul blocat” sau “votul unic”. Remarcând că “votul unic” reprezintă echivalentul unei moţiuni de încredere care nu antrenează responsabilitatea Guvernului, Comisia a apreciat că sistemul "se poate dovedi util nu numai în cazul unei coaliţii majoritare, dar şi în cazul în care o singură formaţiune politică ar deţine majoritatea; este vorba, de fapt, de un instrument eficient pentru disciplinarea oricărui tip de majoritate parlamentară.”

Dar, a arătat Comisia în continuare, din perspectiva supremaţiei Parlamentului “se poate considera că o astfel de regulă încalcă repartizarea normală a puterilor, plasând Guvernul deasupra Parlamentului "organul reprezentativ suprem al poporului român şi unica autoritate legiuitoare" (art.58.1.)"

Constatând că aceste dispoziţii reamintesc art.44.2 şi 45 din Constituţia franceză, Comisia a considerat că precedentul francez "nu ar trebui înţeles ca un argument de autoritate, întrucât este vorba despre o soluţie neadoptată, în general, de textele constituţionale ale ţărilor cu tradiţie democratică îndelungată şi, îndeosebi, întrucât prestigioşi constituţionalişti francezi consideră că dispoziţiile Constituţiei din 1958 privează Parlamentul de un drept esenţial în exercitarea funcţiei sale legislative – dreptul de a face amendamente".

Capitolul II. Preşedintele României

Articolul 89. Dizolvarea Parlamentului

Cu privire la noul text (“Preşedintele României poate dizolva Parlamentul, la propunerea Guvernului, după consultarea preşedinţilor celor două Camere, numai după ce a încercat o mediere între partidele reprezentate în Guvern şi Parlament, tentativă care a eşuat.”), Comisia a formulat două observaţii. În primul rând, exigenţa unei propuneri a Guvernului “pare periculoasă”, deoarece, în cazul “unei “coabitări” între un Preşedinte de dreapta şi o majoritate de stânga sau invers, cum s-ar soluţiona o criză gravă dacă Preşedintele doreşte să dizolve Parlamentul şi Guvernul nu? Prin demisia Preşedintelui, a Guvernului sau printr-o lovitură de stat?" În al doilea rând, Comisia şi-a exprimat o oarecare îndoială asupra utilităţii precizării îndatoririi Preşedintelui de a încerca, înainte de a lua decizia de dizolvare, o mediere între partide, deoarece „dacă acesta este hotărât să dizolve Parlamentul, va face în aşa fel încât medierea să eşueze!".

In eventualitatea menţinerii acestei dispoziţii, Comisia a făcut următoarea propunerea de redactare: „Preşedintele României nu poate dispune dizolvarea Parlamentului decât la propunerea Guvernului, după consultarea preşedinţilor Camerelor şi după eşecul unei tentative de mediere între partidele reprezentate în Parlament şi Guvern.”

Capitolul IV. Raporturile Parlamentului cu Guvernul

Articolul 112. Moţiunea de cenzură

Comisia a considerat „oportună” propunerea făcută la paragraful 2 („Moţiunea de cenzură este admisibilă numai dacă iniţiatorii propun un candidat pentru funcţia de prim-ministru.”), arătând că moţiunea de cenzură constructivă ar duce la „evitarea constituirii de opoziţii guvernamentale exclusiv negativiste care să se înţeleagă doar în ce priveşte înlocuirea Guvernului în exerciţiu”. 

Comisia a mai apreciat că „este indispensabil să se evite – aşa cum face şi noul text propus – situaţia în care candidatul la funcţia de prim ministru este numit ipso facto prin aprobarea moţiunii de cenzură. Este absolut necesar ca el să fie ales oficial, prin votul de încredere al Parlamentului. Noua formulă poate contribui la stabilitatea sistemului politic."

Articolul 114. Delegarea legislativă


Având în vedere norma constituţională potrivit căreia Parlamentul este unica autoritate legiuitoare a ţării, precum şi faptul că România se află la sfârşitul perioadei de tranziţie, Comisia a sugerat că, “…pe cât posibil, ordonanţele de urgenţă ar trebui restrânse”.

Comisia a constatat că dispoziţiile din textul propus la paragraful 4 referitoare la situaţiile excepţionale “se integrează cu dificultate într-un articol consacrat “delegării legislative”. Delegarea legislativă “nu este o delegare oarecare a Guvernului de către Parlament, ci este o putere autonomă conferită Guvernului de a adopta – "în situaţii excepţionale datorate existenţei unui pericol public iminent"- ordonanţe de urgenţă pentru stabilirea de măsuri absolut necesare înlăturării pericolului”. 

De asemenea, ea a constatat că, “deşi s-au făcut eforturi pentru o delimitare cât mai riguroasă a regimului juridic al ordonanţelor de urgenţă”, textul acestui paragraf “nu este pe deplin satisfăcător”, pentru că “circumstanţele care pot permite adoptarea unei ordonanţe de urgenţă sunt definite de o manieră foarte apropiată de situaţiile excepţionale menţionate la art.49…”. Invocând modelul Constituţiilor Italiei şi Spaniei7, Comisia a recomandat diferenţierea situaţiilor excepţionale de stările de urgenţă, ţinând cont de faptul că ordonanţele de urgenţă se emit într-o “situaţie extraordinară şi urgentă …interpretată de jurisprudenţa constituţională ca o situaţie de urgenţă normativă.” 

Comisia a mai considerat necesară introducerea unei reglementări constituţionale exprese şi limitative privind domeniile în care pot fi emise astfel de ordonanţe:"… domeniile care pot fi reglementate prin ordonanţe de urgenţă trebuie să fie precis delimitate. In acest sens, ar trebui să se clarifice, fără echivoc, dacă excepţia referitoare la domeniul legilor organice, prevăzută la art.114.1 pentru ordonanţele simple, se aplică şi ordonanţelor de urgenţă şi eventual, să se introducă şi alte limite materiale pentru ordonanţele de urgenţă”. A fost citat, în acest context, art.86 din Constituţia spaniolă, conform căruia “decretele-lege nu pot afecta organizarea instituţiilor fundamentale ale statului, drepturile şi îndatoririle cetăţenilor, regimul comunităţilor autonome şi sistemul electoral.”

Comisia a constatat şi existenţa unei discrepanţe între urgenţa adoptării acestor ordonanţe “în condiţii dramatice, de criză” şi procedura parlamentară complicată de aprobare a lor. ("… ordonanţele de urgenţă intră în vigoare după depunerea la Camera competentă, care va trebui să le aprobe într-un termen de maximum 30 de zile. După depăşirea acestui termen, se consideră că ele au fost respinse.") 

 

Capitolul VI. Autoritatea judecătorească


Secţiunea 1. Instanţele judecătoreşti


Articolul 123. Înfăptuirea justiţiei

In ceea ce priveşte prevederea din noul text (“Este interzis magistraţilor să interpreteze şi să aplice legea conform intereselor promovate de partidele politice.”), Comisia a menţionat că “…în versiunea franceză, textul este departe de a fi clar” având în vedere faptul că, pe de o parte, pot exista situaţii de concordanţă între interesele partidelor şi o interpretare corectă dată legii de către instanţele judecătoreşti, şi că, pe de altă parte, există multiple posibilităţi de influenţare a imparţialităţii şi independenţei judecătorilor. În acest sens, ea a propus "…inserarea unor astfel de texte într-un cod de procedură sau într-un alt act cu efect imediat asupra partidelor.”

Articolul 124, paragraful 1 nou. Statutul judecătorilor 

Art.151 paragrafele 3 şi 4 noi. Dispoziţii tranzitorii 

Comisia a considerat salutară abrogarea prevederii referitoare la durata mandatului judecătorilor Curţii Supreme de Justiţie (6 ani, cu posibilitatea de a fi reînnoit), arătând că orice reinvestire “ar putea aduce atingere independenţei şi imparţialităţii judecătorilor."

Comisia a interpretat noile paragrafe 3 şi 4 ale art. 151 astfel: “… în perioada tranzitorie, competenţa fostului Consiliu Superior al Magistraturii de a face propuneri (art.133) pentru numirea noilor judecători ai Înaltei Curţi de Casaţie şi Justiţie şi a Procurorului General al Parchetului de pe lângă această instanţă nu este afectată de dispoziţiile tranzitorii”.


Secţiunea a 2-a . Ministerul Public


Art.130. Rolul Ministerului Public 


Subliniind complexitatea demersului de determinare exactă a naturii şi rolului parchetului, Comisia a aratat că, dacă pentru judecători, este necesară statuarea constituţională a independenţei lor totale, "nu este necesar ca acest lucru să fie valabil şi pentru procurori”. 

Arătând că rolul procurorilor este de a pune în aplicare politica judiciară, penală sau civilă, a unei ţări, stabilită într-un context democratic de către guvern, care este emanaţia majorităţii parlamentare, Comisia a apreciat că “… fiecare procuror este liber să ia o decizie proprie, cu respectarea dispoziţiilor cuprinse în circularele ministeriale care fixează liniile directoare ale politicii judiciare a ţării” şi că, în aprecierea fiecărui caz în parte, “… orice procuror trebuie să fie independent”.

Secţiunea a 3-a. Consiliul Superior al Magistraturii


Art.133. Atribuţii


Considerând “absolut firească” structurarea Consiliului Superior al Magistraturii în două secţiuni distincte, una pentru judecători şi una pentru procurori, Comisia a arătat că, în stabilirea componenţei unui astfel de organism “… îmbinarea armonioasă a două imperative: acela de a nu ceda corporatismului şi acela de a nu se politiza instituţia” este esenţială. 


Pentru evitarea corporatismului, rolul membrilor Consiliului Superior al Magistraturii “… trebuie să fie în mod util contrabalansat de prezenţa în Consiliu a reprezentanţilor societăţii civile (avocaţi, profesori de drept, consilieri juridici, cadre universitare sau oameni de ştiinţă din toate domeniile).” 


In ceea ce priveşte evitarea politizării, arătând că “… puterea politică nu trebuie să aibă un rol dominant nici în ce priveşte numirile, nici promovările şi nici eventualele sancţiuni”, Comisia a subliniat că legea oferă o serie de posibilităţi perfect adaptate atingerii acestui obiectiv “… de exemplu, obligaţia prevăzută de lege ca numirile sau promovările în funcţie să nu se poată face decât “la propunerea” sau “după obţinerea avizului conform" al Consiliului Superior al Magistraturii."


Comisia a apreciat că, în cadrul Consiliului, Preşedintele Republicii şi ministrul justiţiei “… au, în mod cu totul natural, o poziţie bine determinată”. În acest sens, ea a arătat că numeroase Constituţii conţin prevederi referitoare la investirea preşedintelui cu "…misiunea de a asigura independenţa Consiliului Magistraturii”, iar în privinţa ministrului justiţiei, ea a considerat că "…nu se poate concepe ca el să nu fie, alături de şeful statului, în acest Consiliu şi să nu aibă calitatea de vicepreşedinte”, având în vedere că “… administraţia lui este cea care “girează” justiţia, deţine toate dosarele candidaţilor, asigură promovarea acestora", el fiind cel mai în măsură “…să prezinte Consiliului numele magistraţilor care îndeplinesc condiţiile statutare pentru a accede la un anumit post."


Titlul V. Curtea Constituţională


Art.144. Atribuţii


Noua literă a1


Comisia a apreciat că, întrucât, conform art.11.2 din Constituţie, competenţa ratificării tratatelor aparţine Parlamentului, dreptul de a sesiza Curtea Constituţională cu privire la incompatibilitatea unui tratat cu Constituţia nu ar trebui conferit doar Senatului, ci şi preşedinţilor celor două Camere (sau unui anumit număr de deputaţi sau senatori), Preşedintelui României, precum şi Primului-ministru.


Pentru regimul unui tratat declarat neconstituţional de Curtea Constituţională, regim nereglementat direct de Constituţie, Comisia a prezentat următoarele două opţiuni: 

- o prevedere constituţională expresă de aprobare a ratificării unui astfel de tratat, în acest caz impunându-se revizuirea în prealabil a Constituţiei sau

- neratificarea tratatului (în baza deciziei de neconstituţionalitate), ca efect al “(…) lipsei dorinţei (sau imposibilităţii) de a revizui Constituţia, ceea ce salvează antrenarea responsabilităţii internaţionale a României faţă de o altă parte contractantă.”


Comisia a constatat că problema regimului tratatelor declarate neconstituţionale rămâne deschisă, deşi prin propunerea de modificare a art.145.1 (“Tratatul sau acordul internaţional a cărui constituţionalitate a fost constatată potrivit art.144 lit.a1 nu poate face obiectul unei excepţii de neconstituţionalitate”) se va clarifica regimul tratatelor a căror constituţionalitate a fost recunoscută de Curtea Constituţională.


Noua literă c1


Comisia şi-a exprimat aprecierea faţă de extinderea prerogativelor Curţii Constituţionale la soluţionarea conflictelor dintre autorităţile publice, considerând că aceasta va contribui “…la întărirea statului de drept şi la buna funcţionare a sistemului politic”.


Titlul V1 nou. Integrarea în Uniunea Europeană 


După examinarea textului propus la art.1451 (îndeosebi varianta a 2-a) Comisia a enumerat cele patru elemente principale ale acestuia:

· o dispoziţie expresă privind integrarea României în U.E.

· o dispoziţie care vizează explicit numai aderarea

· o dispoziţie referitoare la procedura de aderare pe baza unei legi adoptate cu majoritatea de două treimi din numărul membrilor fiecărei Camere

· o dispoziţie privind prioritatea prevederilor tratatelor constitutive ale U.E. faţă de orice prevederi contrare cuprinse în Constituţie sau în alte reglementări interne.

In ce priveşte dispoziţia care vizează explicit numai aderarea, Comisia a făcut următoarele constatări:

Deşi, a arătat Comisia, expresia “exercitarea în comun a anumitor atribute ale suveranităţii” (prima variantă) poate fi întâlnită în diferite texte constituţionale ale statelor europene8, ea recomandă înlocuirea expresiei de “atribute ale suveranităţii” cu termenul de “competenţă”, considerat "…mai neutru politic şi mai precis juridic.”


Subliniind că aderarea unei ţări la U.E. este posibilă prin participarea ei la exercitarea în comun a unor competenţe ce le-au fost atribuite sau transferate de către ţările membre9, Comisia a sugerat ca art. 1451 să fie formulat astfel: “Aderarea României la tratatele constitutive ale Uniunii Europene, în scopul exercitării în comun cu celelalte state membre a competenţelor prevăzute în aceste tratate, este subordonată adoptării unei legi votată cu o majoritate de 2/3 din numărul membrilor fiecărei Camere.”


Comisia a remarcat, însă, că această formulare nu ar viza decât legea de aderare, ceea ce implică “două inconveniente”: pe de o parte, nu se permite transferul atributelor de suveranitate către alte organizaţii internaţionale sau supranaţionale; pe de altă parte, dacă prevederea constituţională face referire numai la aderare, eventualele modificări viitoare ale tratatelor U.E. referitoare la competenţele instituţiilor europene vor necesita o nouă revizuire a Constituţiei României.


Deoarece, după aderare şi pe măsura construcţiei noii Europe, se vor produce, în mod necesar, transferuri succesive de competenţe, Comisia a sugerat introducerea unei dispoziţii generice de aprobare a încheierii de tratate referitoare la transferul exercitării atribuţiilor statului către o organizaţie internaţională sau supranaţională, considerând că această soluţie, adoptată de mai multe ţări europene, este “mai deschisă şi mai flexibilă." 


In eventualitatea în care autorităţile române doresc menţinerea unui articol consacrat în exclusivitate Uniunii Europene, Comisia a apreciat că el ar trebui redactat “…într-un mod care să permită îmbinarea aspectelor referitoare la aderare cu cele referitoare la modificările tratatelor constitutive.” In această ipoteză, “ar fi, de asemenea, necesară, introducerea unui articol cu caracter mai general, precum art.24 din Legea fundamentală a Germaniei, care să reglementeze încheierea altor tratate ce implică transferuri de suveranitate (NATO, Eurocontrol).”


In ce priveşte dispoziţia referitoare la prioritatea tratatelor constitutive faţă de prevederile contrare din Constituţie şi din legislaţia internă, Comisia a făcut următoarele consideraţii:


In primul rând, ea a semnalat faptul că “problematica principiilor armonizării dreptului comunitar cu dreptul intern nu face, propriu-zis, obiectul dreptului constituţional intern, ci, mai degrabă, al dreptului european”.


In al doilea rând, în condiţiile în care "…prioritatea sau supremaţia dreptului european se manifestă nu numai faţă de tratatele constitutive, ci faţă de întregul drept comunitar”, Comisia a constatat că paragraful 2 al art.1451 "ar fi incomplet sau insuficient."


In al treilea rând, a arătat Comisia, s-ar putea interpreta că art.1451.2 "…ridică dreptul comunitar originar la rang de drept constituţional intern, dispoziţie necuprinsă, până în prezent, în nici una din Constituţiile ţărilor membre…”. Comisia a mai constatat că adoptarea unei astfel de prevederi “…ar conduce la imposibilitatea exercitării unui control de constituţionalitate în cazul revizuirii ulterioare a tratatelor comunitare.”, deoarece tratatele constitutive şi Constituţiile interne nu au nici aceleaşi caracteristici şi nici acelaşi obiect.


Comisia a apreciat că, “… dimpotrivă, nu ar fi inutil să se consacre în Constituţie principiul supremaţiei dreptului comunitar asupra legii, îndeosebi asupra legii ulterioare, întrucât cele mai mari dificultăţi întâlnite de organele jurisdicţionale ale statelor membre au fost cele ridicate de adoptarea unei legi ulterioare, contrară dreptului comunitar”. 

Referitor la înscrierea în Constituţie a principiului supremaţiei dreptului comunitar (originar şi derivat) faţă de dreptul naţional (inclusiv faţă de Constituţie), Comisia a constatat că "În Constituţia României există deja o dispoziţie privind raporturile dintre dreptul internaţional convenţional şi dreptul intern (art.11) şi că "… dreptul comunitar, chiar dacă are anumite caracteristici specifice, rămâne un drept fondat pe tratate şi apărut din tratate.” Ea a subliniat că, în eventualitatea elaborării, în viitor, a unui act constituţional european, atunci doar în acest act “… ar fi oportun să se prevadă supremaţia dreptului comunitar faţă de Constituţia unui stat membru.” 


Mai mult decât atât, a remarcat Comisia, “articolul propus stipulează că prioritatea dreptului comunitar se realizează “în condiţiile prevăzute în actul de aderare.” Subliniind că "… obiectul actului de aderare în constituie stabilirea condiţiilor specifice în care un stat obţine statutul de membru al Uniunii, în conformitate cu tratatele constitutive ale Uniunii şi ale Comunităţilor Europene” şi că “nu există nici un act de aderare care să conţină o prevedere referitoare la prioritatea dreptului comunitar faţă de Constituţia unui nou stat membru”, Comisia a apreciat că "… înscrierea principiului supremaţiei se poate face mai degrabă în dreptul originar, în tratat.10" 


Comisia a constatat că textul art.1451 nu conţine două dispoziţii importante: o dispoziţie referitoare la “…instituţiile române (Guvern, Parlament) care să răspundă de asigurarea respectării, în România, a întregului drept comunitar11 (…)" şi o dispoziţie privind"…participarea Parlamentului, alături de Guvern, la stabilirea politicii europene a României." Cu privire la această dispoziţie, Comisia a arătat că “Noul articol 23 din Legea fundamentală a Germaniei12 constituie o soluţie juridică potrivită ….”


Având în vedere că obiectivul principal al revizuirii constituţionale îl constituie adaptarea dreptului intern la exigenţele dreptului european, Comisia a sugerat modificarea art.16, 34 şi 35 din Constituţie, în sensul recunoaşterii capacităţii electorale locale şi europene cetăţenilor U.E. cu reşedinţa în România. Ea a subliniat că, deşi, pe bună dreptate, se poate considera că această problemă este reglementată de propunerea de reformă constituţională conţinută în art.145.2 (prioritatea acordată tratatelor constitutive faţă de dispoziţiile constituţionale contrare) "este de dorit ca, exercitarea de către străini a unui drept esenţial cum este dreptul de participare la viaţa politică, să fie recunoscută explicit şi să fie garantată.”

 

Notă anexă privind unele probleme reieşite în urma vizitei efectuate la Bucureşti, în perioada 18-19 martie 2002

 


Modificarea dispoziţiei privind alegerea Preşedintelui României prin vot universal


Subliniind că schimbarea modului de alegere a Preşedintelui României, prin trecerea de la sistemul actual la cel al desemnării lui de către Parlament este o problemă esenţialmente politică, care “îi vizează în primul rând pe români, precum şi echilibrul constituţional pe care ei doresc să-l realizeze”, Comisia a făcut următoarele consideraţii:

- este necesar să se cunoască opţiunea românilor în ce priveşte poziţia Preşedintelui ţării; cu alte cuvinte, dacă ei doresc să aibă un Preşedinte "puternic", căruia “alegerea prin vot universal îi oferă o legitimitate şi o importanţă esenţiale” sau un Preşedinte “slab", cu rol de “simplă reprezentare”, caz în care "alegerea lui nu se face prin vot universal";

- este foarte dificil, din punct de vedere politic, ca un popor să fie convins să renunţe la dreptul, deja conferit, de a-şi alege el însuşi preşedintele, prin vot universal.

Problema menţinerii Senatului


Remarcând faptul că în cadrul democraţiilor unitare “problema celei de-a doua Camere este întotdeauna o problemă delicată”, Comisia a arătat că, în opinia ei, un regim parlamentar “…funcţionează mai bine… cu două Camere decât cu una singură.”


In ce priveşte evitarea blocării procedurii legislative sau a mecanismului de revizuire constituţională, Comisia a recomandat ca “(…) ultimul cuvânt să aparţină întotdeauna Camerei inferioare. Nu ar trebui ca, printr-un fel de drept de veto ce i-ar fi conferit, Senatul să poată obstrucţiona acţiunea Guvernului şi a Camerei.”


Extrădarea


Comisia a apreciat că, pentru combaterea eficientă, în spaţiul judiciar european, a infracţionalităţii şi terorismului, statele membre “… trebuie să coopereze strâns pentru urmărirea infractorilor şi pentru predarea de bunăvoie a naţionalilor care s-au făcut vinovaţi de comiterea unor infracţiuni sau delicte.”


Ea şi-a exprimat acordul cu propunerea română de revizuire a Constituţiei referitoare la extrădare (conform căreia “extrădarea cetăţenilor români nu poate fi aprobată decât în baza tratatelor internaţionale la care România este parte, în condiţiile legii şi cu titlu de reciprocitate.”), subliniind că un astfel de text nu aduce atingere suveranităţii statului şi nu constituie o piedică în procesul de cooperare judiciară europeană.

  

Avizul complementar privind revizuirea Constituţiei României

(Veneţia, 18-19 octombrie 2002)

În perioada 1-2 octombrie 2002, delegaţia Comisiei de la Veneţia a efectuat o nouă vizită la Bucureşti, pentru convorbiri cu autorităţile române şi, îndeosebi, cu membrii Comisiei parlamentare pentru elaborarea propunerii legislative privind revizuirea Constituţiei României. Consideraţiile făcute cu această ocazie de membrii delegaţiei au stat la baza adoptării de către Comisia de la Veneţia, la cea de-a 52-a sesiune plenară din 18-19 octombrie 2002, a Avizului complementar privind revizuirea Constituţiei României (CDL-AD(2002) 21).

*


După examinarea dispoziţiilor din proiectul de revizuire a Constituţiei, definitivate de Comisia parlamentară pentru elaborarea propunerii legislative privind revizuirea Constituţiei României, precum şi a celor încă nedefinitivate, Comisia a făcut următoarele consideraţii:

A. Integrarea în structurile euro-atlantice

- Comisia şi-a exprimat satisfacţia faţă de introducerea în proiect a dispoziţiilor referitoare la obiectivul primordial al revizuirii constituţionale: integrarea în structurile euro-atlantice şi ale Uniunii Europene.

- De asemenea, Comisia a salutat consacrarea constituţională a dreptului de a alege şi de a fi ales, în cadrul alegerilor municipale şi europene, al cetăţenilor U.E. Ea a ţinut să sublinieze, încă o dată, necesitatea modificării articolelor 41.2 („Cetăţenii străini şi apatrizii nu pot dobândi dreptul de proprietate asupra terenurilor.”) şi 16.3 („Funcţiile şi demnităţile publice, civile sau militare, pot fi ocupate de persoanele care au numai cetăţenia română şi domiciliul în ţară.”), mai ales în contextul viitoarei aderări a României la Uniunea Europeană.

- Ea a arătat că anumite recomandări şi consideraţii relevate în primul Aviz, îndeosebi acelea referitoare la oportunitatea introducerii în Constituţie a unei dispoziţii privind supremaţia dreptului comunitar, îşi păstrează valabilitatea.

- In ce priveşte noua dispoziţie de la art.1451, Comisia a constatat că, aşa cum a fost modificată, ea prevede clar necesitatea adoptării, cu o majoritate de două treimi din membrii Parlamentului, a unei legi de aderare la tratatele constitutive ale U.E.

- Apreciind ca salutară dispoziţia art.144 referitoare la exercitarea controlului preventiv al constituţionalităţii tratatelor internaţionale, Comisia a arătat că „...excluderea controlului prejudiciar al constituţionalităţii tratatelor ar fi mai mult decât de dorit". Ea a mai recomandat „...recunoaşterea expresă a supremaţiei dreptului internaţional asupra dreptului intern.”


B. Alte probleme

- Constatând faptul că majoritatea dispoziţiilor care vizează adaptarea prevederilor constituţionale la noile realităţi politice, economice şi sociale ale României au rămas în discuţie, Comisia a subliniat recomandarea cuprinsă în primul Aviz, de a se distinge aspectele care ridică problema conformităţii cu principiile patrimoniului constituţional european (şi cărora Comisia le acordă prioritate) de alte aspecte ce pot fi soluţionate în concordanţă cu aceste principii.


Amendamente nereţinute în proiect, ca urmare a recomandărilor făcute de Comisie


Comisia şi-a exprimat satisfacţia faţă de eliminarea din proiect a dispoziţiilor referitoare la prezumţia de renunţare la mandatul parlamentar în caz de absenteism şi la interdicţia prevăzută pentru magistraţi de a interpreta şi aplica legea conform intereselor promovate de partidele politice.


Imunitatea parlamentară


Subliniind importanţa imunităţii parlamentare, îndeosebi în cadrul democraţiilor tinere, Comisia a reamintit faptul că textul constituţional ar trebui să pună un accent deosebit asupra imunităţii parlamentare ca prerogativă a instituţiei Parlamentului, precum şi asupra independenţei totale a opiniilor şi voturilor exprimate în exercitarea mandatului parlamentar.


Puterea legislativă şi puterea executivă

- In ce priveşte regimul ordonanţelor de urgenţă, Comisia a ţinut să reamintească necesitatea stabilirii unui regim clar al acestora, precum şi a condiţiilor în care pot fi adoptate astfel de ordonanţe.

- Comisia a menţionat că, pentru unele probleme privind relaţiile dintre cele două Camere sau dintre Parlament şi Guvern, se pot adopta diverse soluţii care să fie în concordanţă cu principiile patrimoniului constituţional european. Ea s-a referit îndeosebi la problema “menţinerii sau nu a bicameralismului perfect", arătând că "…în nici un sistem, competenţele celor două Camere nu sunt complet diferite", precum şi la problema introducerii moţiunii de cenzură constructive, care, în opinia ei, “poate contribui la stabilitatea sistemului politic, permiţând o mai mare raţionalizare a funcţionării Parlamentului”.


Puterea judecătorească. Curtea Constituţională

- Comisia s-a pronunţat favorabil asupra dispoziţiei privind numirea pe o perioadă nedeterminată a judecătorilor (“inclusiv a judecătorilor Curţii Supreme de Justiţie, care ar putea deveni Inalta Curte de Casaţie şi Justiţie”).

- Comisia a recomandat ca durata mandatului judecătorilor Curţii Constituţionale să fie suficient de mare, fără să existe, însă, posibilitatea reînnoirii lui.


Ea a mai subliniat că "…este de dorit abrogarea" dispoziţiei privind posibilitatea Parlamentului de a se opune, chiar cu o majoritate calificată, unei decizii a Curţii Constituţionale, menţinerea ei riscând să aducă atingere nu numai prestigiului Curţii, ci şi Constituţiei. 


Comisia şi-a exprimat acordul cu privire la extinderea competenţei Curţii Constituţionale la soluţionarea conflictelor între organele statului, dar a subliniat că este necesară limitarea ei la conflictele de natură juridică.


Ea a mai recomandat consacrarea constituţională a forţei obligatorii a deciziilor Curţii Constituţionale şi a efectului abrogativ al acestora pentru prevederile declarate neconstituţionale (“Ar fi de dorit să se prevadă expres că deciziile Curţii Constituţionale îşi produc efectele erga omnes şi, în special, că orice lege declarată neconstituţională nu poate fi aplicată.”).


Consiliul Superior al Magistraturii


Comisia a arătat că îşi menţine poziţia exprimată în primul Avizul referitoare la evitarea corporatismului şi a politizării. 


Ministerul Public


Reamintind necesitatea respectării, de către procurori, a politicii penale elaborată în context democratic de către Guvern şi a principiului legalităţii, Comisia a arătat că“…fiecare procuror este liber să ia o decizie proprie pentru fiecare caz în parte". E a mai menţionat că “este preferabil ca Ministerul Public să fie sub autoritatea Ministerului Justiţiei…”.


Drepturile şi libertăţile fundamentale

- Comisia şi-a reiterat opinia exprimată în primul Aviz, referitoare la necesitatea clarificării problemei titularilor drepturilor şi libertăţilor fundamentale, care, în general, ar trebui recunoscute nu numai cetăţenilor, ci oricărei persoane. 

- In ce priveşte extrădarea, subliniind că posibilitatea de a se prevedea extrădarea cetăţenilor români pe baza unui tratat internaţional şi pe bază de reciprocitate îşi are justificarea în crearea spaţiului judiciar european, Comisia nu a dorit să se pronunţe aici asupra conformităţii acestei propuneri cu art.148 al Constituţiei în vigoare. Ea a mai subliniat că predarea unei persoane Tribunalului Penal Internaţional nu este considerată extrădare.

 

 

 

 

Avizul privind proiectul de revizuire a Constituţiei României

(Texte nedefinitivate de Comisia de revizuire a Constituţiei)

(Veneţia, 14-15 martie 2003)

Avizul referitor la proiectul de revizuire a Constituţiei României (CDL-AD(2003) 4, adoptat de Comisia de la Veneţia la cea de-a 54-a sesiune plenară, care s-a desfăşurat în perioada 14-15 martie 2003, a fost solicitat de autorităţile române asupra unor texte nedefinitivate de Comisia pentru elaborarea propunerii legislative privind revizuirea Constituţiei

*

1. Articolul 1. Statul român

Cu referire la noua redactare a articolului 1, alineat 1 - „România este un stat suveran şi independent, unitar şi indivizibil" -, Comisia a apreciat eliminarea adjectivului „naţional” din conţinutul acestuia, considerând că formularea propusă este „în mai mare rezonanţă cu prevederile constituţionale referitoare la minorităţi” şi că „nu aduce atingere problemelor de suveranitate". În sprijinul acestei afirmaţii, ea a arătat că atât art.1, alin.1 nou, (în care „statul este deja definit, în mod foarte clar"), cât şi art.2 („Suveranitatea naţională aparţine poporului român...”), art. 4.1 („Statul are ca fundament unitatea poporului român.”) şi art.4.2. („România este patria comună şi indivizibilă a tuturor cetăţenilor săi....”) asigură garantarea constituţională a suveranităţii statului.

2. Articolul 13. Limbile

Comisia a arătat că menţionarea folosirii limbii minorităţii naţionale în raporturile dintre cetăţenii aparţinând minorităţilor şi autorităţile publice la art.13 (Titlul 1, Principii generale) „conferă o dimensiune generală acestei garanţii constituţionale”. Lucru „pe deplin rezonabil", a apreciat ea, întrucât dacă este vorba despre recunoaşterea dreptului minorităţilor naţionale la păstrarea identităţii lingvistice, „exercitarea acestui drept nu se poate limita la raporturile acestora cu autorităţile locale, ci trebuie să se extindă la raporturile cu toate autorităţile publice din teritoriul în care locuiesc aceste minorităţi. Din acest motiv, dacă se doreşte extinderea acestei garanţii şi la raporturile cu instanţele de judecată şi la cele cu autorităţile publice desconcentrate, este, neîndoielnic, mai potrivit ca, din motive sistematice, ea să fie prevăzută la art.13.” În ce priveşte constituţionalizarea procentajului de 20% pentru locuitorii aparţinând minorităţilor naţionale (din numărul total de locuitori), Comisia a subliniat că „oportunitatea acestei formalităţi trebuie analizată în funcţie de datele sociologice ale minorităţilor naţionale din România, întrucât, pe de o parte, ea poate constitui un element de garanţie sau de excludere, dar, pe de altă parte, ea poate institui o rigiditate juridică excesivă.”

Arătând că, faţă de art.6 din Constituţie, acest amendament conţine „o concretizare binevenită a respectării şi protecţiei lingvistice a minorităţilor naţionale”, Comisia a apreciat că el „corespunde cerinţelor prevăzute la art.9 (justiţie) şi 10 (autorităţi administrative şi servicii publice) din Carta limbilor regionale şi minoritare, fără însă a satisface toate prevederile acesteia”. (Carta limbilor regionale şi minoritare a fost semnată de România în 1995, dar nu a fost încă ratificată.)

3. Articolul 89. Dizolvarea Parlamentului

În legătură cu noul text al articolului 89 – „Preşedintele României poate dizolva Parlamentul după consultarea Primului ministru şi a Preşedinţilor celor două Camere, în cazul în care raportul dintre majoritate şi opoziţie se modifică în urma schimbărilor apărute în componenţa grupurilor parlamentare. Avizul Primului ministru şi al Preşedinţilor celor două Camere este consultativ. Alegerile generale vor fi organizate în maximum 60 de zile de la data dizolvării.” – , Comisia a făcut următoarele constatări:

- se pare că acest text vizează atât schimbările directe (retragerea sprijinului), cât şi schimbările indirecte (modificări în componenţa grupurilor politice) intervenite în susţinerea Guvernului de către grupurile politice; în ambele cazuri, se conferă Preşedintelui o putere discreţionară, în virtutea căreia el are posibilitatea de a accepta şi un Guvern susţinut de o minoritate parlamentară;

- conform vechiului sistem, „dizolvarea putea interveni în momentul formării Guvernului dacă acesta nu obţinea votul de încredere al Parlamentului (art.102): criza nu putea depăşi 60 de zile şi, pentru ca dizolvarea să fie posibilă, Parlamentul trebuia să fi respins, în acest interval, cel puţin două solicitări de învestitură.” În propunerea făcută, aceste dispoziţii dispar;

- în noul sistem, procedura de dizolvare prevede necesitatea avizului consultativ al Primului ministru (participarea acestuia, chiar pur consultativă, accentuând caracterul parlamentar al regimului), iar condiţia de fond o constituie modificarea raportului dintre majoritate şi opoziţie, ca urmare a schimbării componenţei grupurilor parlamentare; dizolvarea „apare ca o sancţiune faţă de modificarea sau realcătuirea echilibrelor parlamentare rezultate din alegeri, în cursul legislaturii, fără ca răspunderea Guvernului să fie angajată.”;

- din punct de vedere material, titularul dreptului de dizolvare poate fi şeful statului13 sau, în majoritatea regimurilor parlamentare, primul ministru ori guvernul. „Atribuirea, în totalitate," a acestei competenţe Preşedintelui României (ales, ca şi în Franţa, prin vot universal direct), „poate părea coerentă dacă se doreşte întărirea poziţiei sale instituţionale”; se mai poate lua, însă, în considerare, faptul că în unele regimuri semi-prezidenţiale, este permisă intervenţia guvernului în exercitarea dreptului de dizolvare a parlamentului14;

- întrucât scopul dizolvării îl constituie soluţionarea unei crize, ar trebui să se aştepte manifestarea ei (aşa cum se prevedea în redactarea precedentă); împrejurările care pot determina dizolvarea Parlamentului „nu trebuie să se reducă, aşa cum se poate citi în propunerea de la noul articol 89, la „schimbările apărute în componenţa politică a grupurilor parlamentare”, ci, pur şi simplu, ele pot decurge din noile orientări politice adoptate de grupurile parlamentare în cursul legislaturii.";

- a se permite Preşedintelui să dizolve Parlamentul „în cazul în care raportul dintre majoritate şi opoziţie se schimbă ca urmare a modificărilor componenţei politice a grupurilor parlamentare" constituie un lucru „periculos", „o uşă deschisă tuturor manevrelor de sciziune în cadrul partidelor”; 

- formula folosită în noul text („după consultarea”), mult mai bună decât cea din vechiul text („la propunerea"), permite evitarea blocajelor, îndeosebi în caz de coabitare.

Comisia a apreciat, în concluzie, că „s-ar putea reveni la textul mai clar al primei propuneri de revizuire a Constituţiei”, cu privire la care, în Avizul adoptat în iulie 2002 (punctul 46), ea a făcut următoarea propunere de redactare:”Preşedintele României nu poate dizolva Parlamentul decât la propunerea Guvernului, după consultarea Preşedinţilor celor două Camere şi după eşecul unei tentative de mediere între partidele reprezentate în Parlament şi în Guvern”.” 

4. Articolul 59. Alegerea Camerelor

Comisia a arătat că, deşi în Italia, instituţia senatorilor de drept este reglementată prin Constituţie (art.59)14, în cazul României, „unde, conform articolului nou introdus după articolul 73, Senatul ia decizia definitivă în ce priveşte măsurile legislative importante, respectarea principiului democratic ar impune mai degrabă ca, în totalitate, componenţa Senatului să aibă la origine voinţa poporului”.

5. Articolul 112. Moţiunea de cenzură

În legătură cu moţiunea de cenzură, tehnică a parlamentarismului raţionalizat ce aparţine patrimoniului constituţional european15, Comisia a subliniat următoarele:

- condiţia desemnării nominale, în moţiunea de cenzură, a candidatului la funcţia de prim ministru, constituie modalitatea unică de evitare a constituirii unei opoziţii eterogene incapabile să elaboreze şi să aplice un program coerent de guvernare şi care să se înţeleagă doar asupra răsturnării Guvernului;

- moţiunea de cenzură constructivă garantează o anumită stabilitate guvernamentală, limitând temporal o criză ministerială care precede demiterea unui guvern şi obligând grupurile politice să convină nu numai asupra revocării primului ministru, ci şi asupra numelui succesorului acestuia.

Comisia şi-a exprimat aprobarea de principiu faţă de noul text, arătând că o astfel de propunere poate suferi multiple modificări, asupra cărora nu pot decide decât autorităţile române.

6. Articolul 113. Angajarea răspunderii Guvernului

Referitor la acest articol, Comisia şi-a menţinut aprecierile făcute la punctul 42 din Avizul dat în iulie 2002 (limitele dezbaterii libere şi dreptul de amendare în procesul legislativ): „Dacă privim lucrurile.... prin optica supremaţiei Parlamentului, o asemenea regulă poate fi considerată ca o încălcare a repartizării normale a puterilor, plasând Guvernul deasupra „organului reprezentativ suprem al poporului român şi al unicei autorităţi legislative” (art.58.1). Precedentul francez nu ar trebui să fie, totuşi, înţeles ca un argument de autoritate, pentru că este vorba despre o soluţie neacceptată, în general, de textele constituţionale ale ţărilor cu o lungă tradiţie democratică şi, mai ales, pentru că prestigioşi constituţionalişti francezi au apreciat că aceste prevederi ale Constituţiei din 1958 privează Parlamentul de dreptul de amendare, care este un element esenţial în exercitarea funcţiei sale legislative.”

Comisia a subliniat că, în general, opţiunile pentru angajarea răspunderii Guvernului sunt „fie punerea în joc a Guvernului numai prin intermediul încrederii, acordată sau nu, cu prilejul votării în Parlament a unui proiect de lege, ceea ce multiplică ocaziile de criză ministerială, fie depunerea unei moţiuni de cenzură de iniţiativă parlamentară, cu prezentarea viitorului prim ministru, dacă se doreşte asigurarea unei stabilităţi guvernamentale minime. Coexistenţa acestor două proceduri (în mod simultan ori succesiv) nu pare a fi prea coerentă.”

7. Articolul 119. Principiul subsidiarităţii

Comisia a apreciat introducerea în Constituţie a principiului subsidiarităţii („Administraţia publică din unităţile administrativ-teritoriale se bazează pe principiul autonomiei locale, pe cel al subsidiarităţii şi al desconcentrării serviciilor publice.”), unul din principiile de bază ale funcţionării administraţiei publice; acesta determină atât consolidarea autonomiei locale, cât şi întărirea cadrului constituţional, condiţie ce se cere a fi îndeplinită şi în perspectiva aderării României la Uniunea Europeană.

Conform acestui principiu, a arătat Comisia, fiecărui nivel de organizare trebuie să i se confere „competenţele pe care le poate exercita în mod satisfăcător”. În sens deplin, principiul subsidiarităţii impune „nu numai desconcentrarea statului central, ci şi o anumită autonomie a structurilor descentralizate sau cel puţin anumite garanţii pentru descentralizare." 

Subliniind diferenţa dintre desconcentrare şi descentralizare 

(„ Desconcentrarea se bazează pe existenţa circumscripţiilor teritoriale în care statul este prezent prin serviciile sale, în vreme ce descentralizarea se bazează pe existenţa colectivităţilor teritoriale ale căror organe sunt alese şi exercită anumite competenţe în nume propriu.”), Comisia a constatat că textul nu conţine o definiţie, „acceptabilă pentru toată lumea”, a principiului subsidiarităţii. 

De aceea, a arătat ea în continuare, în lipsa unei atari definiţii, „este de dorit să se stabilească, prin lege organică, competenţele respective ale diferitelor autorităţi”, evitându-se astfel şi riscul înmulţirii conflictelor de competenţă.

8. Minorităţile naţionale 

Comisia a arătat că definirea minorităţilor naţionale sau a comunităţilor naţionale minoritare ca elemente constitutive ale statului „şi-ar putea găsi locul la articolul 4 din Constituţie”; de asemenea, ar putea să se precizeze „la articolul 6 din Constituţie:„(1) Statul recunoaşte şi garantează persoanelor aparţinând minorităţilor naţionale dreptul la păstrarea, dezvoltarea şi exprimarea identităţii lor etnice, culturale, lingvistice şi religioase”.

Remarcând faptul că promovarea minorităţilor naţionale „la rang de „comunităţi naţionale minoritare, elemente constitutive ale statului" poate întări poziţia acestora, Comisia a subliniat că aceasta este „o decizie politică ce va fi adoptată de Parlamentul român în funcţie de ponderea istorică şi politică a acestor minorităţi, decizie care nu poate fi judecată în raport de criteriile generale ale teoriei politice sau ale dreptului constituţional comparat”. Comisia a arătat în continuare că, deşi această promovare „nu înseamnă, totuşi, nimic atâta timp cât nu s-a dat o definiţie comunităţii naţionale", dincolo de valoarea unei astfel de definiţii, „este important să constatăm că, în acest domeniu, Constituţia României satisface deja unele exigenţe juridice ce decurg din dreptul comparat şi din textele instituţiilor internaţionale: garantarea dreptului minorităţilor naţionale de a-şi păstra, dezvolta şi exprima identitatea etnică, culturală, lingvistică şi religioasă (art.6, 32.2 şi 119.2).”

În legătură cu înlocuirea expresiei „minorităţi naţionale” cu cea de „comunităţi naţionale minoritare”, Comisia a făcut următoarele constatări:

- deşi conformă cu regulile patrimoniului constituţional european, „ea se deosebeşte de vocabularul tradiţional şi general acceptat”, întrucât „lasă să se înţeleagă că aceste minorităţi naţionale fac parte dintr-o comunitate naţională mai vastă, care nu coincide cu populaţia statului";

- a considera comunităţile naţionale minoritare ca elemente constitutive ale statului, „ar conduce obligatoriu, din raţiuni de simetrie, la menţionarea, ca prim element constitutiv al statului, a „majorităţii naţionale” sau a „comunităţii naţionale majoritare”, care ar cuprinde şi naţionalii minoritari din diaspora.”

9. Articolul 117. Forţele armate

În scopul eliminării oricărei ambiguităţi în definirea politicii de conducere a forţelor armate, Comisia a propus „suprimarea, din conţinutul articolului 117, a propoziţiei „armata este subordonată exclusiv voinţei poporului””, subliniind faptul că acest articol „trebuie să fie consacrat în întregime descrierii funcţiilor forţelor armate, iar articolele referitoare la Preşedinte, Parlament şi Guvern trebuie să asigure, în această materie, o împărţire a puterilor care să exprime, în deplină cunoştinţă de cauză, subordonarea totală a forţelor armate faţă de instituţiile civile.”

10. Reţinerea

Comisia a remarcat că este necesar să se facă distincţie între reţinere, ca măsură de siguranţă cu o durată scurtă, şi arestarea preventivă, „care merge de la „inculpare" sau „cercetare" la audierea în cadrul procesului (şi care poate avea o durată mai mare)." 

In ce priveşte paragraful 4, articolul 23, conform căruia „...durata arestării preventive pronunţată prin hotărârea unui magistrat s-ar extinde de la maximum 30 de zile la „mai mult de 60 de zile”. Durata arestării în faza de judecată ar fi de „mai mult de doi ani.", Comisia a arătat că nu poate formula un „comentariu precis", din cauza „lipsei de claritate a acestei propuneri". 

11. Extrădarea cetăţenilor români: a se vedea art.19, paragraf 1, coroborat cu art.144, paragraf 2 

Referitor la extrădarea cetăţenilor români, Comisia a arătat că îşi păstrează valabilitatea observaţiile şi recomandările cuprinse în Avizul din iulie 2002 (punctele 94 (a,b), 96), precum şi în Avizul suplimentar din octombrie 2002 (punctul 25): 

„94.a. Este pe deplin legitim ca un stat să nu vrea – în principiu – să-şi extrădeze cetăţenii, pentru că predarea unui resortisant ţine de prerogativele unui stat suveran, iar statul poate dori să-l judece el însuşi, în propriile tribunale, pe resortisantul care îi este cerut. Menţionăm că sunt numeroase statele care refuză să-şi predea cetăţenii.

b. In cadrul „unui spaţiu european judiciar” care va trebui să se constituie în mod necesar – în timp – pentru a lupta eficient, în Europa, împotriva delincvenţei şi a terorismului, statele membre ale Uniunii trebuie să coopereze în mod strâns pentru urmărirea infractorilor şi să-şi predea de bunăvoie cetăţenii care s-au făcut vinovaţi de comiterea de infracţiuni sau delicte."

„96. Un astfel de text menajează suveranitatea statului, fără a împiedica necesara întrajutorare judiciară europeană”.”

„25 (Avizul suplimentar). Referitor la extrădare, Comisia subliniază că posibilitatea de a prevedea extrădarea cetăţenilor români pe baza unui tratat internaţional şi pe bază de reciprocitate ar putea să se justifice în cadrul constituirii unui spaţiu european judiciar. Comisia nu se va pronunţa aici asupra conformităţii unei astfel de revizuiri a art.148 din Constituţie. Predarea unei persoane Curţii Penale Internaţionale nu este considerată extrădare".

Comisia a apreciat că interdicţia extrădării cetăţenilor români, prevăzută la articolul 19 din actuala Constituţie, „ar putea ridica probleme, în viitor, dacă mandatul de arestare al U.E. intră în vigoare.”

12. Articolele 132-133. Rolul Consiliului Superior al Magistraturii

Comisia a remarcat că, pentru respectarea principiului fundamental al dublului grad de jurisdicţie, „este absolut necesar ca un judecător sancţionat disciplinar să poată face apel împotriva deciziei care i-a fost aplicată, în faţa unei autorităţi jurisdicţionale superioare.” Ea a apreciat că propunerea prezentată privind recursul „îmbunătăţeşte în mod efectiv protecţia persoanelor în cauză şi a statului de drept", iar alegerea Curţii de Casaţie pentru îndeplinirea acestui rol „pare să fie bună”. Comisia a mai arătat că respectarea principiului unităţii jurisdicţionale (principiu esenţial al statului de drept) impune „ca hotărârile instanţelor de judecată specializate sau ale celor de sancţiune administrativă să poată fi contestate în faţa organelor superioare ale puterii judecătoreşti”. În acest sens, ea a propus suprimarea alin.8, art.132 din proiect, în scopul instituirii, prin lege, a posibilităţii „sesizării Înaltei Curţi de Casaţie şi Justiţie cu examinarea hotărârilor Consiliului Superior al Magistraturii pronunţate în domeniul jurisdicţiei disciplinare a judecătorilor şi procurorilor.” 

Comisia a mai arătat că, în cazul instituirii unei căi de recurs împotriva hotărârilor Consiliului Superior al Magistraturii în materie disciplinară, ar trebui să se opteze între „un control de drept şi un control de fapt şi de drept care să fie înscris în Constituţie sau prevăzut într-o lege organică.”

13. Articolul 139 (1). Curtea de Conturi

Comisia a remarcat că actuala Curte de Conturi „pledează pentru menţinerea competenţei sale jurisdicţionale, ceea ce se poate justifica, ca şi în alte state în care există această situaţie, prin aspectul tehnic şi specializat al controlului conturilor şi activităţii contabililor". 

Arătând că, în numeroase ţări, Curţile de Conturi sunt considerate organe jurisdicţionale, Comisia a apreciat că actualei Curţi de Conturi din România nu ar trebui „să i se retragă această calificare”; de asemenea, ar trebui precizată „noţiunea de „litigii care rezultă din activitatea Curţii”. Este vorba despre sancţiuni disciplinare, de declaraţii privind conturile?"

Pentru respectarea principiului unităţii jurisdicţionale, a mai arătat Comisia, se poate prevedea prin lege „posibilitatea sesizării Înaltei Curţi de Casaţie şi Justiţie cu soluţionarea în ultimă instanţă a litigiilor din acest domeniu.”20

14. Articolul 144 lit.c1. Competenţa Curţii Constituţionale de a soluţiona conflictele de natură constituţională

Comisia a apreciat că în acest text (privind competenţa Curţii Constituţionale „de a soluţiona „conflicte de natură constituţională între autorităţile publice, la cererea Preşedintelui...”), „se cuvine a se preciza că este vorba despre conflicte de natură juridică şi nu de natură politică.” Ea a remarcat că „o Curte Constituţională trebuie să rămână ceea ce este” şi că nu trebuie să devină „un organ de mediere între puterile statului, însărcinat cu aplanarea disputelor şi cu găsirea unei soluţii „politice" pentru diferendele dintre ele". 

De asemenea, a arătat Comisia, ar trebui definită noţiunea de „conflict de natură (juridică) constituţională între autorităţile publice”, pentru că „desigur, poate fi vorba despre conflicte de competenţă, pozitive sau negative, într-un caz concret”, dar, „textul propus merge mai departe" şi „pare să se extindă la toate conflictele dintre autorităţile publice referitoare la interpretarea şi aplicarea Constituţiei într-o situaţie dată”.

În ceea ce priveşte dreptul de sesizare a Curţii Constituţionale, Comisia a arătat că el ar trebui „recunoscut numai autorităţilor, instituţiilor şi organelor abilitate” şi a recomandat introducerea unei prevederi conform căreia „Senatul şi Camera Deputaţilor să poată decide asupra unei cereri de sesizare, printr-o hotărâre adoptată în şedinţă plenară.” 

Comisia a mai apreciat că separarea, în proiect, a dreptului de sesizare a Curţii Constituţionale de părţile implicate în conflicte constituţionale „impune, cu atât mai mult, o bună definire a condiţiilor de sesizare (existenţa unui conflict)."

 

Note:

“Art.18.1. Cetăţenii străini şi apatrizii care locuiesc în România se bucură de protecţia generală a persoanelor şi a averilor, garantată de Constituţie şi de alte legi.” Constituţia României, Regia autonomă “Monitorul Oficial”, Bucureşti, 1992, p.9

2 “Art.54. Exercitarea drepturilor şi a libertăţilor. Cetăţenii români, cetăţenii străini şi apatrizii trebuie să-şi exercite drepturile şi libertăţile constituţionale cu bună-credinţă, fără să încalce drepturile şi libertăţile celorlalţi”. Constituţia României, Regia autonomă “Monitorul Oficial”, Bucureşti, 1992, p.23

3 "Art.49. Restrângerea exerciţiului unor drepturi sau al unor libertăţi. (1) Exerciţiul unor drepturi sau al unor libertăţi poate fi restrâns numai prin lege şi numai dacă se impune, după caz, pentru: apărarea siguranţei naţionale, a ordinii, a sănătăţii ori a moralei publice, a drepturilor şi a libertăţilor cetăţenilor; desfăşurarea instrucţiei penale; prevenirea consecinţelor unei calamităţi naturale ori ale unui sinistru deosebit de grav. 

(2) Restrângerea trebuie să fie proporţională cu situaţia care a determinat-o şi nu poate atinge existenţa dreptului sau a libertăţii.” Constituţia României, Regia autonomă “Monitorul Oficial”, Bucureşti, 1992, p.21

4 "Art.162. Indatoriri.

a. Îndatoririle deputaţilor sunt următoarele: să participe la şedinţele plenare şi la şedinţele comisiilor din care fac parte.

b. Să-şi îndeplinească funcţiile în cadrul Adunării, precum şi cele în care au fost desemnaţi de grupul parlamentar din care fac parte.

c. Să participe la vot.

Art.163. Pierderea mandatului şi renunţarea la mandat.

1. Işi pierd mandatul deputaţii care:

a. sunt loviţi de incapacitate sau atinşi de o incompatibilitate prevăzută de lege;

b. nu participă la şedinţe sau depăşesc numărul de absenţe prevăzute în regulament;

c. suferă o condamnare judiciară pentru participarea la activitatea organizaţiilor cu ideologie fascistă.

2. Deputaţii pot renunţa la mandat printr-o declaraţie scrisă.”

5 "Art.59. In materie represivă, cu excepţia cazului de flagrant delict, pe toată durata sesiunii, nici un parlamentar nu poate fi trimis sau citat direct în faţa unei curţi sau a unui tribunal şi nici reţinut, decât cu încuviinţarea Camerei din care face parte.

In materie represivă, cu excepţia cazului de flagrant delict, pe toată durata sesiunii, măsurile restrictive care necesită intervenţia unui judecător, îndreptate împotriva unui parlamentar, nu pot fi ordonate decât de către primul preşedinte al Curţii de apel, la solicitarea judecătorului competent. Această decizie este comunicată preşedintelui Camerei din care face parte parlamentarul.


Orice percheziţie sau sechestru, efectuate în condiţiile prevăzute la paragraful precedent, poate avea loc numai în prezenţa preşedintelui Camerei din care face parte parlamentarul sau a unui parlamentar desemnat de acesta.


In materie represivă, pe toată durata sesiunii, numai procurorii Ministerului Public şi agenţii competenţi pot declanşa urmărirea îndreptată împotriva unui parlamentar.


Pe toată durata sesiunii, în materie represivă, parlamentarul în cauză poate solicita, în toate etapele urmăririi, Camerei din care face parte, suspendarea urmăririi. Camera poate încuviinţa cererea cu o majoritate de 2/3 din voturile exprimate.


Detenţia unui parlamentar sau judecarea în faţa unei curţi sau a unui tribunal se suspendă pe durata sesiunii, în situaţia în care Camera din care parlamentarul face parte solicită acest lucru.” Constituţia Belgiei. Sursa Internet

6 Cele două motive fundamentale subliniate de Comisie sunt:

1. schimbarea în profunzime a condiţiilor istorice şi politice care au stat la originea instituirii imunităţii parlamentare, ca urmare a consolidării şi respectării principiului separaţiei puterilor şi al existenţei unei puteri judecătoreşti independente;

2. dorinţa evitării riscului ca imunitatea parlamentară să devină un privilegiu abuziv care să împiedice administrarea justiţiei în condiţii de egalitate pentru toţi cetăţenii.

7Art.77 din Constituţia Italiei şi art.86 din Constituţia Spaniei. Italia şi Spania sunt singurele ţări în care se foloseşte practica ordonanţelor de urgenţă.

8 “Art.23 din Legea fundamentală germană şi art.92 din Constituţia Austriei folosesc expresia “drepturi de suveranitate”, apropiată celei de “atribute de suveranitate”; Preambulul Constituţiei franceze din 1946, unde se întâlneşte expresia de “limitări de suveranitate”, căreia Consiliul Constituţional i-a recunoscut deplina valoare constituţională; art.28.3 din Constituţia Greciei unde se foloseşte expresia de “restrângeri ale exercitării suveranităţii naţionale.”

9 In ce priveşte folosirea expresiei “exercitarea în comun a unor competenţe”, Comisia a citat Constituţia Franţei (art.88.1), Constituţia Portugaliei (art.7.6), iar pentru expresia de "transfer de competenţe” ea a citat Constituţia Spaniei (art.93), Constituţia Franţei (art.88.2) şi Constituţia Olandei (art.92).

10 “Dorim să menţionăm faptul că art.2 din Protocolul privind principiile de subsidiaritate şi de proporţionalitate, anexat Tratatului de la Amsterdam, precizează că aplicarea acestor principii “nu aduce atingere principiilor stabilite de Curtea de Justiţie în ce priveşte relaţia dintre dreptul naţional şi dreptul comunitar (…). Putem considera că această menţiune semnifică înscrierea în dreptul originar a principiului supremaţiei (ca acela al efectului direct), aşa cum este formulat de către Curte.”

11 Comisia a citat în acest sens art.93 din Constituţia Spaniei, conform căruia “…Parlamentul sau Guvernul, după caz, este cel care garantează realizarea acestor tratate şi a rezoluţiilor care emană de la organizaţiile internaţionale sau supranaţionale care au aceste competenţe.” Constituţia Spaniei, Editura “All Educational S.A.”, Bucureşti, 1998, p.51

12 "Art.23.21. In problemele Uniunii Europene cooperează Bundestagul şi landurile prin Consiliul Federal (Bundesrat).”…

13 Guvernul Federal face o dare de seamă Camerei Inferioare (Bundestag) asupra punctului său de vedere înainte de participarea la dezbaterile juridice ale Uniunii Europene.

14 Guvernul Federal ia în consideraţie punctul de vedere al Camerei Inferioare la tratative.

15 Amănuntele se reglementează prin lege.” Legea fundamentală a Germaniei, Editura “All Educational S.A.”, Bucureşti, 1998, p.43-44

16 Se citează în acest sens art.12 din Constituţia Franţei: ”Preşedintele Republicii poate, după consultarea Primului ministru şi a Preşedinţilor Adunărilor, să declare dizolvarea Adunării Naţionale.

Alegerile generale au loc cel mai devreme după douăzeci de zile şi cel mai târziu după patruzeci de zile de la dizolvare.

Adunarea Naţională se întruneşte de drept în a doua zi de joi care urmează alegerii sale. Dacă această adunare are loc în afara perioadei prevăzute pentru sesiunea ordinară, o sesiune este deschisă de drept pentru o durată de cincisprezece zile.

Nu se poate proceda la o nouă dizolvare în cursul anului care urmează acestor alegeri.” Constituţia Franţei, Editura “ALL Educational S.A.”, Bucureşti, 1998, p.9

17 Constituţia Irlandei prevede la art.13.2: “1. Camera Deputaţilor este convocată şi dizolvată de către Preşedinte, la propunerea Primului ministru.

2. Preşedintele poate refuza dizolvarea Camerei Deputaţilor, propusă de un Prim ministru care nu se mai bucură de sprijinul majorităţii Camerei Deputaţilor”. Constituţia Irlandei. Sursa Internet

18 “Art.59. 1. Este senator de drept şi pe viaţă orice persoană care a îndeplinit funcţia de Preşedinte al Republicii, cu excepţia cazului în care renunţă la acest privilegiu.

2. Preşedintele Republicii poate numi senatori pe viaţă 5 cetăţeni care au servit patria, prin acte sau realizări excepţionale în domeniul social, ştiinţific, artistic şi literar”. Constituţia Italiei, Sursa Internet.

19 Comisia a citat în acest sens:

Constituţia Germaniei: " Art.67. (1)1 Bundestagul nu poate exprima votul de neîncredere faţă de Cancelarul federal decât dacă alege, cu majoritatea membrilor săi, un succesor şi dacă solicită Preşedintelui federal să îl revoce pe cel în funcţie. 2 Preşedintele federal trebuie să se conformeze cererii şi să îl numească pe cel ales.

(2) Între propunere şi alegere trebuie să treacă 48 de ore.” Constituţia Germaniei, Editura “ALL Educational S.A.”, Bucureşti, 1998, p.66

Constituţia Spaniei: “Art.113 1. Congresul Deputaţilor poate angaja răspunderea politică a Guvernului printr-o moţiune de cenzură, adoptată cu votul majorităţii absolute. 

2. Moţiunea de cenzură trebuie iniţiată de cel puţin a zecea parte din deputaţi şi trebuie să nominalizeze un candidat la preşedinţia Guvernului.

3. Moţiunea de cenzură nu poate fi votată decât după trecerea a 5 zile de la prezentarea sa. In primele 2 zile se pot prezenta moţiuni alternative.” Constituţia Spaniei, Editura “ALL Educational S.A.”, Bucureşti, 1998, p.59

Constituţia Belgiei: “Art.96. Regele numeşte şi revocă miniştrii.

Guvernul federal îşi depune demisia în faţa Regelui în situaţia în care Camera Reprezentanţilor, cu majoritatea absolută a membrilor săi, adoptă o moţiune de neîncredere sau propune Regelui numirea unui succesor al Primului ministru în termen de 3 zile de la respingerea unei moţiuni de încredere. Regele numeşte în funcţia de Prim ministru pe succesorul propus, care îşi preia funcţia în momentul în care noul Guvern federal depune jurământul.” Constituţia Belgiei. Sursa Internet

20 În acest sens, Comisia a citat art.49 din Legea organică spaniolă 2/1982 referitoare la Curtea de Conturi (“În cazurile şi formele prevăzute în Legea sa de organizare, hotărârile Curţii de Conturi (National Audit Office) sunt supuse recursului, în vederea abrogării sau revizurii, în faţa Curţii Supreme”. Sursa Internet

